CELEX: 32018D0779
Language: mt
Date: 2018-02-19 00:00:00
Title: Deċiżjoni Delegata tal-Kummissjoni (UE) 2018/779 tad-19 ta' Frar 2018 dwar is-sistemi applikabbli għall-evalwazzjoni u l-verifika tal-kostanza tal-prestazzjoni ta' sandwich panels b'uċuħ metalliċi għall-użu struttrali skont ir-Regolament (UE) Nru 305/2011 tal-Parlament Ewropew u tal-Kunsill (Test b'rilevanza għaż-ŻEE. )

29.5.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 131/23
            
         DEĊIŻJONI DELEGATA TAL-KUMMISSJONI (UE) 2018/779
   tad-19 ta' Frar 2018
   dwar is-sistemi applikabbli għall-evalwazzjoni u l-verifika tal-kostanza tal-prestazzjoni ta' sandwich panels b'uċuħ metalliċi għall-użu struttrali skont ir-Regolament (UE) Nru 305/2011 tal-Parlament Ewropew u tal-Kunsill
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 305/2011 tal-Parlament Ewropew u tal-Kunsill tad-9 ta' Marzu 2011 li jistabbilixxi kondizzjonijiet armonizzati għall-kummerċjalizzazzjoni tal-prodotti għall-bini u li jħassar id-Direttiva tal-Kunsill 89/106/KEE (1), u b'mod partikolari l-Artikolu 28 u l-Artikolu 60(h) tiegħu,
   Billi:
   
               (1)
            
            
               Deċiżjoni xierqa għall-valutazzjoni u l-verifika tal-kostanza tal-prestazzjoni ma teżistix għas-sandwich panels b'uċuħ metalliċi għall-użu strutturali (“sandwich panels”). Għalhekk huwa meħtieġ li jiġi stabbilit liema sistemi tal-valutazzjoni u tal-verifika tal-kostanza tal-prestazzjoni huma applikabbli fil-każ tas-sandwich panels.
            
         
               (2)
            
            
               Jenħtieġ li din id-Deċiżjoni tapplika biss għall-prodotti li ma jaqgħux fil-kamp ta' applikazzjoni ta' atti oħra korrispondenti tal-liġi tal-Unjoni. Għalhekk, jenħtieġ li ma tapplikax għas-sandwich panels b'uċuħ metalliċi mhux maħsuba għall-użu strutturali minħabba li dawn diġà huma koperti bid-Deċiżjoni tal-Kummissjoni 98/436/KE (2) u d-Deċiżjoni tal-Kummissjoni 98/437/KE (3),
            
         ADOTTAT DIN ID-DEĊIŻJONI:
   Artikolu 1
   Din id-Deċiżjoni għandha tapplika għas-sandwich panels b'uċuħ metalliċi għall-użu strutturali.
   Artikolu 2
   Is-sandwich panels msemmija fl-Artikolu 1 għandhom jiġu vvalutati u vverifikati għall-kostanza tal-prestazzjoni fir-rigward tal-karatteristiċi essenzjali tagħhom b'konformità mas-sistemi speċifikati fl-Anness.
   Artikolu 3
   Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, id-19 ta' Frar 2018.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 88, 4.4.2011, p. 5.
   
      (2)  Id-Deċiżjoni tal-Kummissjoni 98/436/KE tat-22 ta' Ġunju 1998 dwar il-proċedura għall-attestazzjoni ta' konformità ta' prodotti għall-bini skont l-Artikolu 20(2) tad-Direttiva tal-Kunsill 89/106/KEE fir-rigward ta' kisi tas-soqfa, tamboċċi, twieqi fis-soqfa u prodotti anċillari (ĠU L 194, 10.7.1998, p. 30)
   
      (3)  Id-Deċiżjoni tal-Kummissjoni 98/437/KE tat-30 ta' Ġunju 1998 dwar il-proċedura għall-attestazzjoni tal-konformità tal-prodotti għall-bini permezz tal-Artikolu 20(2) tad-Direttiva tal-Kunsill 89/106/KEE fir-rigward kisi intern u estern ta' ħitan u soqfa (ĠU L 194, 10.7.1998, p. 39)
   
      ANNESS
      
         SISTEMI TA' VALUTAZZJONI U TA' VERIFIKA TAL-KOSTANZA TAL-PRESTAZZJONI
      
      
         Tabella 1
      
      
         Għall-karatteristiċi essenzjali kollha relatati mar-Rekwiżit Bażiku tax-Xogħlijiet tal-Bini Nru 1 (reżistenza mekkanika u stabbiltà)
      
      
                  Prodotti u użu maħsub
               
               
                  Sistema applikabbli
               
            
                  Sandwich panels b'uċuħ metalliċi għall-użu strutturali
               
               
                  2+
               
            
         
      
         Tabella 2
      
      
         Għar-reazzjoni għan-nar biss
      
      Għall-prodotti kollha indikati fl-ewwel kolonna tat-Tabella 1, is-sistemi tal-AVCP huma determinati, skont is-subfamilji tagħhom, kif ġej:
      
         
      
                  Subfamilji tal-prodott
               
               
                  Sistema applikabbli
               
            
                  Il-prodotti li għalihom stadju identifikabbli b'mod ċar fil-proċess tal-produzzjoni tagħhom jirriżulta f'titjib fil-prestazzjoni tagħhom tar-reazzjoni għan-nar (eż. biż-żieda ta' ritardanti tan-nar jew bil-limitazzjoni ta' materjali organiċi)
               
               
                  1
               
            
                  Prodotti li għalihom teżisti bażi ġuridika Ewropea applikabbli li tikklassifika l-prestazzjoni tagħhom tar-reazzjoni għan-nar mingħajr ittestjar
               
               
                  4
               
            
                  Prodotti li ma jappartjenux għas-subfamilji indikati fir-ringieli 1 u 2
               
               
                  3
               
            
         
      
         Tabella 3
      
      
         Għall-karatteristiċi essenzjali l-oħra kollha
      
      
                  Prodotti u użu maħsub
               
               
                  Sistema applikabbli
               
            
                  Sandwich panels b'uċuħ metalliċi għall-użu strutturali
               
               
                  3